हाल के दिनों में दिल्ली में 'विकल्प- साझा मंच' नाम से नवगठित मंच ने फासीवाद और सत्ता की संस्कृति, कलाओं एवं रंगमंच के बाज़ारीकरण एवं उत्सवीकरण तथा कथित जनवादी धारा के रंगमंच में व्याप्त राजनीतिक-वैचारिक जड़ता और चुप्पी के विरुद्ध नुक्कड़ नाटक को माध्यम बना कर एक नयी मुहिम शुरू की है। दिल्ली के सफदर हाशमी मार्ग पर 'सफदर हाशमी रंगभूमि' बना कर विगत सफदर हाशमी शहादत दिवस यानी 01 जनवरी, 2018 से इस मुहिम की शुरुआत की गयी और अब तक उसने तीन बड़े और प्रभावी आयोजन कर दिल्ली के विचार सम्पन्न रंगकर्मियों को एकजुट करने में कामयाबी हासिल की है। यह अलग बात है कि जनम और निशान्त जैसे परम्परागत नुक्कड़ नाट्य दल अब तक इस मुहिम के साथ आने में हिचकिचाहट दिखा रहे हैं।